РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/151-14

20. јун 2014. године

Б е о г р а д

ЗАПИСНИК

СА 13. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 20. ЈУНА 2014. ГОДИНЕ

 Седница је почела у 9,30 часова.

 Седницом је председавао Зоран Бабић, председник Одбора.

 Седници су присуствовали чланови Одбора: Катарина Ракић, Петар Петровић, Александар Марковић, Олгица Батић, Снежана Маловић, Саша Максимовић, Обрад Исаиловић, Дарко Лакетић и Драгана Баришић.

 Седници су присуствовали заменици одсутних чланова Одбора: Стефана Миладиновић, заменик Милисава Петронијевића, Љиљана Малушић, заменик Љубише Стојмировића, Весна Ракоњац, заменик Верољуба Матића и Катарина Шушњар, заменик Душице Стојковић.

 Душица Стојковић, члан Одбора, приступила је седници у току разматрања прве тачке дневног реда.

 Седници нису присуствовали чланови Одбора: Милан Кркобабић, Весна Мартиновић, Љубиша Стојмировић, Верољуб Матић, Ђорђе Милићевић и Милисав Петронијевић.

 На предлог председника, Одбор је једногласно утврдио следећи

Д н е в н и р е д:

 1. Предлог одлуке о поступку за прибављање сагласности за заснивање радног односа са новим лицима и додатно радно ангажовање у службама Народне скупштине и независних државних органа и организација, који је поднео народни посланик Зоран Бабић (21 број 112-2043/14 од 19. јуна 2014. године);

 2. Договор о наставку рада на изради радне верзије кодекса понашања народних посланика;

 3. Разно.

 **Прва тачка дневног реда**: Предлог одлуке о поступку за прибављање сагласности за заснивање радног односа са новим лицима и додатно радно ангажовање у службама Народне скупштине и независних државних органа и организација, који је поднео народни посланик Зоран Бабић (21 број 112-2043/14 од 19. јуна 2014. године)

 Председник Одбора је упознао чланове и заменике чланова Одбора са садржином Предлога одлуке о поступку за прибављање сагласности за заснивање радног односа са новим лицима и додатно радно ангажовање у службама Народне скупштине и независних државних органа и организација, који је у складу са чланом 40. Закона о Народној скупштини пoднео Одбору.

 Предложеном одлуком уређује се поступак за прибављање сагласности за ново запошљавање и додатно радно ангажовање лица ван радног односа у службама Народне скупштинe, Заштитника грађана, Повереника за заштиту равноправности, Државне ревизорске институције, Повереника за информације од јавног значаја и заштиту података о личности, Агенције за борбу против корупције, Републичке комисије за заштиту права у поступцима јавних набавки, Комисије за заштиту конкуренције, Комисије за хартије од вредности, Фискалног савета, Републичке радиодифузне агенције и Агенције за енергетику Републике Србије, у складу са Законом о изменама и допунама Закона о буџетском систему и на начин како је то Влада Републике Србије прописала Уредбом о поступку за прибављање сагласности за ново запошљавање и додатно радно ангажовање код корисника јавних средстава. Према наведеној одлуци, службе Народне скупштине и независних државних органа и организација су дужне да Одбору поднесу захтев за добијање сагласности за заснивање радног односа са новим лицима ради попуњавања слободних односно упражњених радних места, **к**ао и у случају када је број запослених на одређено време због повећаног обима посла и ангажованих ван радног односа већи од 10% од укупног броја запослених на неодређено време. Такође, одлуком се прецизира шта се сматра слободним радним местом, прописују обавезни елементи које захтев треба да садржи, као и случајеви када се он не подноси.

 Дискусије није било.

 На предлог председника, Одбор је већином гласова донео Одлуку о поступку за прибављање сагласности за заснивање радног односа са новим лицима и додатно радно ангажовање у службама Народне скупштине и независних државних органа и организација.

 **Друга тачка дневног реда**: Договор о наставку рада на изради радне верзије кодекса понашања народних посланика

 Председник Одбора је подсетио чланове и заменике чланова Одбора на одредбу члана 65. којом је утврђена обавеза Одбора да Народној скупштини поднесе предлог кодекса понашања народних посланика и укратко их информисао о активностима Одбора с тим у вези: да је у претходна два сазива Народне скупштине Одбор образовао радну групу коју су чинили представници посланичких група у Народној скупштини са задатком израде радне верзије кодекса понашања народних посланика, да је текст коначне радне верзије кодекса приведен крају, као и да је подршку радној групи у изради тог акта све време пружала Мисија ОЕБС-а у Београду која је и даље спремна да помогне, како у материјалима и ангажовању стручњака тако и у организовању радионица ван седишта Народне скупштине.

 Договорено је да Одбор упути допис председницима посланичких група са позивом да одреде своје представнике у радној групи коју ће Одбор образовати на једној од наредних седница ради завршетка рада на изради предлога кодекса понашања народних посланика.

 **Трећа тачка дневног реда**: Разно

 Председник Одбора је обавестио чланове и заменике чланова Одбора да Весна Мартиновић, заменик председника Одбора није у могућности да присуствује састанку административних комисија парламената ентитета Брчко Дистрикта Босне и Херцеговине и парламената земаља у региону који ће се одржати у Сарајеву 3. и 4. јула 2014. године, те је договорено да Катарина Ракић уместо Весне Мартиновић буде члан делегације Одбора која ће присуствовати овом састанку.

\*\*\*

 Седница је завршена у 10,00 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић Зоран Бабић